**Informacija**

**o realizaciji pilot projekta sa dijelom nastave na engleskom jeziku**

Ministarstvo prosvjete je u saradnji sa Britanskim savjetom u junu 2016. godine objavilo prvi Javni poziv za sve zainteresovane nastavnike i nastavnice razredne nastave koji posjeduju znanje engleskog jezika nivo B2 da se prijave za obuku. Svi prijavljeni kandidati su uradili APTIS testiranje na osnovu kojeg je izvršena detaljna procjena njihovog znanja engleskog jezika, a samim tim i selekcija nastavnika za pohađanje obuke. Od 17 prijavljenih nastavnika, 11 je uspješno završilo obuku od kojih četiri učestvuje u pilot projektu koji je počeo da se realizuje od septembru školske 2017/2018. godine. Ovim projektom je predviđeno da se CLIL pristup (Content and Language Integrated Learning) u obrazovnom sistemu Crne Gore realizuje u po jednom odjeljenju prvog razreda, u četiri osnovne škole, kroz redovnu kratkotrajnu izloženost engleskom jeziku na časovima tzv. nejezičkih nastavnih predmeta (Matematika, Priroda i društvo, Muzička kultura, Likovna kultura i Fizičko vaspitanje). Glavni ciljevi ovog pristupa su razvijanje motivacije i pozitivnog stava prema učenju engleskog jezika kao stranog jezika, jačanje samopouzdanja pri izražavanju na stranom jeziku i veća izloženost engleskom jeziku u toku nastave.

Kurs za nastavnike se sastoji od 20 modula koji obezbjeđuju primjere praktične primjene za nastavu drugih nastavnih predmeta na engleskom jeziku. Tokom online radionica nastavnici su u prilici da nauče da: strukturišu čas, procijene moguće jezičke izazove za sprovođenje nastave na engleskom jeziku, koriste najbolje modele engleskog jezika, razvijaju učenje zasnovano na istraživanju, povećaju komunikaciju na engleskom, provjeravaju razumijevanje učenika, usavrše metode ocjenjivanja i davanja informacije učeniku o napretku.

U cilju sticanja uvida u način realizacije nastave i davanja stručnog mišljenja radni tim Zavoda za školstvo je u februaru 2018. godine izvršio posjetu u četiri osnovne škole u kojima su odjeljenja prvog razreda po CLIL pristupu i to: JU OŠ „Mirko Srzentić“ Petrovac, Budva, JU OŠ „Olga Golović“ i JU OŠ „Luka Simonović“, Nikšić i JU OŠ „Maksim Gorki“, Podgorica. Tokom posjete u svakoj školi su opservirana po dva časa, s tim da je nastava svakog nastavnog predmeta, izuzev fizičkog vaspitanja, opservirana po dva puta. Takođe su obavljeni razgovori sa upravom škole, nastavnicima razredne nastave i nastavnicima engleskog jezika, po unaprijed pripremljenom protokolu.

Prema Izvještaju Zavoda za školstvo, CLIL pristup se pokazao kao pozitivno iskustvo za školu, nastavnike razredne nastave i nastavnike engleskog jezika, kao i za učenike i njihove roditelje. Nastavnici razredne nastave načelno imaju pozitivan stav prema projektu. Smatraju da djeca rado koriste engleski jezik na časovima nejezičkih nastavnih predmeta i sa lakoćom prihvataju učenje pojmova i sadržaja datog predmeta na engleskom jeziku, kao i da su puna samopouzdanja u njegovom korišćenju. Takođe, korišćenje engleskog jezika u nastavi nejezičkih nastavnih predmeta može da utiče na promjenu percepcije učenika u smislu da je engleski jezik sredstvo za komunikaciju, a u ovom slučaju se koristi i u procesu sticanja novih znanja i vještina.

Ministarstvo prosvjete je u avgustu 2017. godine objavilo i drugi Javni poziv za nastavnike i nastavnice kako razredne tako i predmetne nastave u cilju obezbjeđivanja većeg broja obučenog nastavnog kadra. Od 23 prijavljena nastavnika, obuku je uspješno završilo 13 i to pet nastavnika razredne nastave i osam nastavnika predmetne nastave.

U skladu sa tim Ministarstvo prosvjete je za školsku 2018/2019. godinu iniciralo odjeljenja na engleskom jeziku u tri opštine: Podgorica, Bijelo Polje i Berane.

U narednom periodu Ministarstvo prosvjete će nastaviti sa obukama nastavnika razredne i predmetne nastave kako bi što veći broj škola imao odjeljenja sa dijelom nastave na engleskom jeziku. Takođe, u saradnji sa Zavodom za udžbenike i nastavna sredstva treba sagledati mogućnost obezbijeđivanja nastavnih materijala za realizaciju dijela nastave na engleskom jeziku. Aktivnosti treba usmjeriti ka obezbjeđenju dovoljnog broj nastavnika predmetne nastave obučenih za izvođenje nastave na engleskom jeziku kako bi učenici i nakon završetka petog razreda mogli da nastave sa ovim vidom obrazovanja. Interesovanje nastavnika do sada nije bilo na zadovoljavajućem nivou, ali se očekuje da će vremenom porasti svijest o potrebi inoviranja vaspitno-obrazovnog procesa, kao i da će nastavu po CLIL principu prepoznati kao jedan od vidova unapređenja svoga rada.